หุ้นปิดลบ 2.18 จุด เจรจาการค้ายืดเยื้อ กองทุน SSF ซ้ำเติม
หุ้นไทย วันที่ 4 ธ.ค.62 ปิดตลาดที่ระดับ 1,565.45 จุด ลดลง 2.18 จุด (-0.14%) มูลค่าการซื้อขาย 45,085.83 ล้านบาท นักลงทุนต่างชาติขายสุทธิ 1,249 ล้านบาท&nbsp;
4 ธ.ค. 2562

หุ้นไทย วันที่ 4 ธ.ค.62 ปิดตลาดที่ระดับ 1,565.45 จุด ลดลง 2.18 จุด (-0.14%) มูลค่าการซื้อขาย 45,085.83 ล้านบาท นักลงทุนต่างชาติขายสุทธิ 1,249 ล้านบาท 
นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยวันนี้ปรับตัวลงในทิศทางเดียวกับตลาดหุ้นในภูมิภาคเอเชียที่ต่างติดลบ ทั้งนี้รับผลจากปัจจัยเรื่องเจรจาการค้าระหว่างสหรัฐและจีน หลังประธานาธิบดีโดนัลด์ ทรัมป์ ของสหรัฐฯ ส่งสัญญาณว่าการทำข้อตกลงการค้าอาจล่าช้าไปจนกว่าจะมีการเลือกตั้งประธานาธิบดีสหรัฐในเดือน พ.ย.63 ทำให้กังวลว่าสหรัฐฯจะเรียกเก็บภาษีนำเข้าสินค้าจีนรอบใหม่วันที่ 15 ธ.ค.นี้ มองว่าเป็นการซ้ำเติมตลาดฯ
ส่วนปัจจัยในประเทศในเรื่องกองทุนการออมระยะยาวรูปแบบใหม่ (SSF) ที่จะมาทดแทนกองทุน LTF ในปี 2563 ส่งผลให้นักลงทุนมีความกังวลว่าเม็ดเงินจากนักลงทุนสถาบันจะชะลอไป ส่งผลให้ภาพการลงทุนไม่เกื้อหนุน
แนวโน้มการลงทุนในวันศุกร์นี้ (6 ธ.ค.) นายสุโชติ กล่าวว่า หากปัจจัยต่าง ๆ ไม่มีการเปลี่ยนแปลง ตลาดฯก็คงจะแกว่ง Sideway down พร้อมให้แนวรับ 1,560-1,550 จุด หากดัชนีฯลงมาต่ำกว่าระดับ 1,550 จุด ให้ขายก่อนแล้วค่อยสะสมใหม่เมื่อดัชนีฯสามารถยืนได้ ส่วนแนวต้านให้ไว้ที่ 1,580 จุด
5 หลักทรัพย์ที่มีมูลค่าการซื้อขายสูงสุด 
KBANK มูลค่าการซื้อขาย 2,112.41 ล้านบาท ปิดที่ 147.00 บาท ลดลง 5.00 บาท
PTT มูลค่าการซื้อขาย 1,863.64 ล้านบาท ปิดที่ 42.25 บาท เพิ่มขึ้น 0.50 บาท
AOT มูลค่าการซื้อขาย 1,748.29 ล้านบาท ปิดที่ 74.75 บาท เพิ่มขึ้น 0.50 บาท
ADVANC มูลค่าการซื้อขาย 1,679.10 ล้านบาท ปิดที่ 214.00 บาท เพิ่มขึ้น 3.00 บาท
IVL มูลค่าการซื้อขาย 1,621.37 ล้านบาท ปิดที่ 32.00 บาท ลดลง 1.75 บาท